text: Temporada Gastronòmica del Poltre de Muntanya :: Productes del Ripollès
  Temporada Gastronòmica del Poltre de Muntanya
  Data: del 5 al 27 de maig de 2018
  Organitza: Cuines de la Vall de Camprodon, Associació d'Hostaleria del Ripollès, Fogons de la Vall de Ribes
  Col·labora: Associació Producte del Ripollès, Mancomunitat de la Vall de Camprodon, Associació de Criadors d'Eugues de Muntanya del Ripollès, Agència de Desenvolupament del Ripollès
  Temps de Primavera, el Poltre a les nostres taules
  L'associació Cuines de la Vall de Camprodon proposa per 12è any els seus plats i menús temàtics en el marc de la Temporada Gastronòmica del Poltre, del
  5 al 27 de maig de 2018. Des de fa uns anys aquesta comarca s'obre a la resta de municipis del Ripollès.
  La Temporada Gastronòmica del Poltre aplega aquest any els 19 establiments de restauració del col·lectiu de les Cuines de la Vall de Camprodon, Fogons de la Vall de Ribes, l'Associació d'Hostaleria del Ripollès i l'Aula d'Hostaleria del Ripollès.
  Amb aquesta temporada volem mostrar la nostra aposta per la carn de poltre, més enllà de la gastronomia, donant suport a la pagesia que, amb el seu bestiar i les seves labors, contribueixen a mantenir el paisatge de la Vall com un territori rural, viu i ric.
  La cria d'eugues és una de les tradicions més arrelades a la Vall de Camprodon –l'exponent més conegut és la Tria de Mulats d'Espinavell, cada 13 d'octubre-, però la carn de poltre mai havia estat objecte d'un consum especial al nostre territori i la major part d'animals es destinaven a l'exportació. No obstant, les seves característiques nutritives i el seu sabor la posaven en situació de ser un producte de primera qualitat. Coneixedors d'aquestes peculiaritats, als restaurants hem apostat fort i hem anat desplegant un receptari que recull plats tradicionals i innovadors i que dóna protagonisme a totes les peces de l'animal.
  Després de dotze temporades, la carn de poltre de muntanya del Ripollès està present a les nostres cartes al llarg de tot l'any i ja s'ha convertit en un dels productes diferenciats que ens dóna nom a tot Catalunya.